**Maje comme int’a ‘sti tiempe se sente parlà ‘e prubbleme ambientale**. C’è vuluta na guagliona tosta ‘e sidece anne pe scetà l’Europa – e primma ‘e tutto l’Italia – d’ ‘o suonno d’ ‘a raggione addò cadétte ‘a puliteca, sempe cchiù schiavuttella ‘e l’economia. N’economia globbalizzata, ca va currenno appriesso a na *crìsceta* cannaruta e sfunnuliata, senza lémmete né scrupule. ‘Nfatte, comme ce facette sapé ‘o *rapporto Oxfam 2019*, l’1% ‘e ll’uòmmene (‘e riccupellune d’ ’a Terra) se teneno quase ‘a mmità ‘e tuttaquanta ‘a ricchezza netta d’ ‘o munno (‘o 47,2%), addò 3,8 meliarde ‘e perzone – ‘a mmità cchiù scammazata ‘e tutt’ ‘o munno – pônno cuntà manco ‘ncopp’ô 0,5%. Â soccia manèra, ‘e rricchezze naturale d‘ ‘o munno fernesceno semp’e cchiù ‘mmano a ppoca gente, ca penzano sulo a ffa’ sorde e, sciauratamente, se nne fottono ‘e ll’ambiénte. Accussì ‘a natura – ‘o ssapìmmo - se sta facenno séntere: ll’atmosfera d’ ‘a Terra se sta scarfanno troppo assaje e ce sta appriparanno ‘nu cuòfano ‘e guaje...

**Int’a ‘stu quatro d’ ‘a disperazzione, però, quacche nutizzia bunariella pure ‘nce sta.** P’essempio, pare ca chianu chiano ‘a ggente stanno capénno ca nun putimmo ji’ annanze accussì, dessipanno ‘e rrisorze d’ ‘o Chianéta e ausanno chelle fuòssele (‘o ggravòne, ‘o ppetrolio, ‘o ggasse) p’avé energia. ‘Ncopp’a Terra, ‘nfatte, già ‘a mo uttenimmo ‘o 15% ‘e chella ca ce serve d’ ‘e ssurgénte rinnuvàbbele. Cheste po’ – siconno chello ca prevede ll’*Energy Outlook 2019* – int’ô 2040 finalmente avesser’ ’a addeventà ‘e rresorze cchiù ‘mpurtante pe pprodùcere energia p’ ‘o munno sano. Nuje ‘Taliàne stammo situate nu pucurillo cchiù mmeglio, datosi che – comme ce fa ssapé ‘o *Rapporto Attività 2018 d’ ‘o GSE* – ô 18% ‘e tuttaquanta l’energia ca ce abbesogna (e ‘o 34,4% ‘e chella elettrica) già c’ ‘a pigliammo d’ ‘e ffuònte rinnuvabbele. Nun songo resultate accezziunale, però attestano na rènza pusitiva, abbenché tardiva.

**A Napule, però, ‘o Cummune nun sbrenne assaje int’a stu settore**. Pure si diceno ca simmo *“‘o paese d’ ‘o sole*”, ‘e ppuliteche energetiche – annettate d’ ‘e ssòlete “*cchiacchiere e tabbacchére ‘e lignamme”* – nun songo chelle ch’ êvano ‘a essere. P’essempio, so’ passate chiù ‘e diece anne ‘a quanno ‘o Cummune facette custruì ‘a l’ARIN (a Cumpagnia ‘e ll’Acqua ‘e tanno) cierte ‘mpiante p’attrappà l’energia d’ ‘o sole ‘ncopp’a ll’asteche ‘e 12 scole napulitane - simbé nne fussero state pruggettate 42. S’è ssaputo però ca sulo ‘a mmità ‘e lloro (6) fujeno allazzate â rezza d’ ‘a currente elettrica, e ca pure ‘e ll’ate 13 scole *solarizzate* cchiù tarde sulo 3 stanno producenno energia elettrica. ‘Nzomma, chesto vo’ dicere ca, a Napule, ddoje parte ‘ncopp’a ttre d’ ‘a putenzia d’ ‘o Sole ca fuje raccòveta ‘nfìn’a mmo ‘a chille ‘mpiante so’ state dessipate, jettate p’ ‘a fenesta!

**Int’a ‘stu mese ‘e ggiurnale ce ‘nfurmajeno ca a Ercolano ‘a Cetà Metropolitana ‘e Napule fravecaje** na nova succursale ‘e ll’Istituto Statale *A. Tilgher* e ca pure ‘ncopp’a loggia ’e ‘sta scola ‘alberghiera’ c’êvano piazzato nu bello ‘mpianto fotovoltaico, cu na putenzia ‘e 20 kW. Embè, sperammo sulo ca chisto nun farrà ‘a soccia *fine d’ ‘e tracche* ‘e ll’ate 16 scole, addò ‘e pannielle solare acchiappano sì ‘e raggie d’ ‘o sole però, sciauratamente, nun ‘e mmànnano a nisciuna parte… «*‘O sole mio sta ‘nfronte ‘a te»* cantavemo tanno, tutte priate, nuje napulitane. ‘O Sole, però, avarrì’ ‘a sta’ primma dint’ê ccape noste, pecché ‘o ffuturo o sarrà ‘solare’ o nun ce sarrà propeto…

.